**Pozitivne i negativne strane upotrebe informacijsko-komunikacijske tehnologije kod djece**

Pojavom informacijsko-komunikacijske tehnologije došlo je do velikih promjena u načinu života i rada mnogih ljudi, pa tako i unutar obrazovnog procesa (Čavlović, 2018). Mediji oblikuju dječje razmišljanje, ponašanje i način komunikacije, stoga se upravo djeca i adolescenti smatraju posebno osjetljivom vrstom medijske publike jer nemaju dovoljno razvijene emocionalne, moralne niti kognitivne sposobnosti (Potter, 2014).

**Kao pozitivna strana, putem videoigre i igrovnim aktivnostima, djeca testiraju svoje mogućnosti, uspostavljaju odnose s drugom djecom i odraslima, odnosno stvaraju modele u kojima intenzivno sjedinjuju realnost i maštu** (Suzić, 2006).

Istraživanja su dovela brojnih spoznaja o tome kako određene vrste računalnih i video igara pozitivno utječu na neke aspekte dječjeg razvoja. Tako Matijević i Topolovčan (2017) navode kako strateške videoigre imaju vrlo pozitivan utjecaj na taktičko i logičko razmišljanje te planiranje. U takvim igrama igrač mora planirati niz akcija protiv jednog ili više protivnika, a pobjeda se postiže isključivo vrhunskim planiranjem te ovdje element slučajnosti ima najmanju ulogu.

Internet i njegove mogućnosti dovode do obrazovne uloge pa se tako danas odvija obrazovanje na daljinu korištenjem informacijsko komunikacijskih tehnologija pri čemu vrhunac napretka predstavljaju različiti oblici učenja upravo putem interneta (Budić i Hak, 2014). Mnogi autori prepoznali su internet kao sredstvo međusobnog povezivanja i kao izvor velikog broja informacija zbog kojih sam internet postaje veliki edukator mlađim generacijama.

Danas je neophodno promijeniti način poučavanja, prilagoditi sadržaje djeci te ih tako potaknuti na aktivno sudjelovanje u nastavnom procesu. Internet pruža velike mogućnosti promjene, sadržaje koji olakšavaju odgojno-obrazovni proces učiteljima, a učenicima ga čine zanimljivijim (Čavlović, 2018).

Postoje i negativne strane primjene informacijsko – komunikacijske tehnologije. Žderić (2009) navodi kako se djeca vrlo laku mogu 'navući' na brz svijet računalnih igara te kako se čestim igranjem još više ta ovisnost povećava, a uz čestu izloženost igrama dolaze ostali problemi kao što su slabo razvijene prehrambene navike, slaba komunikacija s drugom djecom, poteškoće u školskom radu, slabo razvijena pažnja te socijalna izolacija. Također, djeca i mladi svakodnevno su izloženi scenama nasilja, kako fizičkoga tako verbalnoga.

Nova vrsta nasilja s kojom se djeca današnjeg doba sve češće suočavaju je elektroničko nasilje ili *cyberbulling*, a takav novi oblik izražavanja nasilničkog ponašanja svakodnevno širi svoje područje i umrežava sve veći broj djece i mladih (Mandarić, 2012).

Jedan od roditelja djeteta starog 5 godina, svjedok je vlastitog propusta u odgoju djeteta. Imajući u vidu najbolje za svoje dijete, nabavljajući mu različite tehnologije s kojima je „učio brojeve, slova, životinje“ i ostalo, roditelj nije mogao razumjeti promjenu ponašanja svog djeteta među vršnjacima u vrtiću. Naime, petogodišnjak je počeo otimati drugoj djeci igračke i gađati ih njima, što je, naravno, bila imitacija jednog od crtića koje je petogodišnjak gledao bez nadzora roditelja, a koji nije bio primjeren za dijete te dobi. Zato je posebno važno obratiti **utjecaj manipulacijskih sadržaja informacijsko – komunikacijske tehnologije na djecu** jer djeca ne shvaćaju kako reklame/videa najčešće sadrže samo pozitivne informacije o proizvodima, dok skrivaju negativne informacije i tako manipuliraju njihovim dojmom (Kuterovac Jagodić, 2005).

**Bitno je, prije samog uvođenja informacijsko - komunikacijske tehnologije u rad s djecom, dobro poznavati mogućnosti koje nam određena tehnologija pruža, ali i moguće opasnosti koje vrebaju njenom uporabom. Na taj način moći će se pravilno primjenjivati informacijsko-komunikacijsku tehnologiju te o njoj adekvatno educirati našu djecu i učenike.**

**Matea Klarić**

**Korištena literatura:**

1. Budić, H., Hak, M. (2014). Primjena suvremene obrazovne tehnologije u nastavi. *Proceedings of the 4th International Conference "Vallis Aurea" Focus on Regional & Innovation Development*.
2. Čavlović, M. (2019). *Utjecaj informacijsko-komunikacijske tehnologije na obrazovanje učenika u razrednoj nastavi* (Doctoral dissertation, University of Zagreb. Faculty of Teacher Education).
3. Kuterovac Jagodić, G. (2005). Utjecaj televizijskog oglašavanja na djecu. <https://www.researchgate.net/publication/278676267_Utjecaj_televizijskog_oglasavanja_na_djecu> , pristupljeno: 18.2.2024.
4. Mandarić, V. (2012). Novi mediji i rizično ponašanje djece i mladih. *Bogoslovska smotra* 82(1). str. 131-149.
5. Matijević, M. i Topolovčan, T. (2017). *Multimedijska didaktika*. Školska knjiga: Zagreb.
6. Potter, W. J. (2014). Guidelines for Media Literacy Interventions in the Digital Age. *Medijska istraživanja*. 20 (2). str. 5-29.ž
7. Suzić, N. (2006). *Uvod u predškolsku pedagogiju i metodiku*. XBS: Banja Luka.
8. Žderić, J. (2009). *Medijska kultura djece i mladih: mogućnosti i zamke.* Sretna knjiga: Zagreb.

**Povjerenje u *online* prostoru – kako zaštititi djecu**

U današnjem digitalnom dobu, djeca su sve više izložena *online* prostoru, gdje se susreću s raznim izazovima, uključujući i potencijalnu opasnost od *online* predatora. Roditelji (i skrbnici) moraju biti svjesni važnosti educiranja djece o sigurnom korištenju interneta, ali i poduzimanju mjera kako bi ih zaštitili od potencijalnih prijetnji. Ovaj prilog istražuje kako izgraditi povjerenje u *online* prostoru te pruža smjernice o tome kako zaštititi djecu od online predatora. Osvrnem li se oko sebe, i to ne predaleko, vidim svoje mlađe rođake kako koriste internet na način na koji ih niti ja koji sam u 20-tim godinama, ne mogu pratiti. Oni svaki dan u školi nauče nešto novo i neku novu aplikaciju ili neki novi trend koji je upitne kvalitete za njihov razvoj i sigurnost. I sada nam se nameće veliko pitanje na koje rijetko tko može dati smirujući i pozitivan odgovor. „Koliko su naša djeca sigurna dok surfaju internetom?“ Stoga, roditelji bi trebali učiniti sve što je u njihovoj moći da osiguraju djetetu bezbrižno i sigurno djetinjstvo, a to danas znači i „sigurno surfanje“.

 Roditelji bi trebali redovito pratiti djetetove aktivnosti na internetu. **To uključuje pregledavanje prijateljskih lista, pratnju razgovora i analizu dijeljenih sadržaja.** Aktivno sudjelovanje omogućava roditeljima da primijete eventualne promjene u ponašanju djeteta ili upozoravajuće znakove. Definiranje jasnih granica i pravila za korištenje interneta ključno je za stvaranje sigurnog *online* okruženja. Roditelji bi trebali razgovarati s djecom o prihvatljivim sadržajima, postavljanju privatnosti na društvenim mrežama i dijeljenju osobnih informacija (Yang, 2016). Djeca bi trebala biti svjesna potencijalnih opasnosti na internetu. Krajnji cilj je da mladi postanu odgovorni korisnici tehnologije. Razgovarajte s djecom o *online* predatorima, pedofilima i drugim opasnostima te ih educirajte o sigurnim *online* praksama. **Ohrabrujte ih da dijele svoje iskustva i postavljaju pitanja kako bi izgradili povjerenje i otvorenost. Roditelji bi trebali koristiti sigurnosne alate poput roditeljskih kontrola, filtara za sadržaj i antivirusnih programa kako bi dodatno zaštitili djecu od potencijalnih prijetnji na internetu.** Djecu također treba educirati o važnosti sigurnih lozinki i postavki privatnosti. Potičite ih da redovito mijenjaju lozinke, koriste jake kombinacije znakova te budu oprezni pri dijeljenju osobnih informacija.

Roditelji, u suradnji sa školama i relevantnim organizacijama, imaju ključnu ulogu u stvaranju sigurnog okruženja za djecu dok istovremeno promiču njihovu digitalnu pismenost. Škole igraju ključnu ulogu u educiranju djece o sigurnosti na internetu. Kroz redovite radionice, predavanja i integraciju digitalne pismenosti u nastavni plan, djeca mogu razviti svijest o *online* opasnostima (Yang, 2016). Upozoravajte djecu na opasnost od razgovora s nepoznatim osobama te potičite dijalog o odgovornom *online* ponašanju. Suradnja s lokalnim zajednicama također je ključna u borbi protiv *online* prijetnji. Organizacije, kao i lokalne vlasti, trebaju zajednički raditi na podizanju svijesti o *online* sigurnosti. Organiziranje javnih događanja, seminara i radionica može pridonijeti boljem razumijevanju rizika te pružiti podršku roditeljima u zaštiti njihove djece.

Važno je odgovoriti i na pitanje kako prepoznati *online* predatora ako već dođe do toga, na to pitanje odgovore možemo naći u studiji Gomeza-Gaudixa i sur. (2021). Studija je uspješno identificirala pet komunikacijskih strategija kojima se koriste *online* predatori kako bi manipulirali djecom: 1) zanimanje za okolinu žrtve, 2) korištenje obmane, 3) seksualizacija razgovora, 4) davanje darova i 5) agresija.

Zaključno, povjerenje u *online* prostoru gradimo kroz otvorenu komunikaciju, postavljanje jasnih pravila i aktivno sudjelovanje u *online* životu djeteta. Kroz integrirani pristup, možemo osigurati da djeca rastu u digitalnoj sredini koja potiče sigurnost, odgovornost i povjerenje. Stvaranje povjerenja u *online* prostoru i zaštita djece od *online* predatora zahtijevaju zajednički napor roditelja, škola, lokalnih zajednica te relevantnih institucija. **Edukacija, otvorena komunikacija i aktivno sudjelovanje ključni su elementi u prevenciji *online* prijetnji.**

 **Marin Roglić**

**Korištena literatura:**

1. Gámez-Guadix, M., De Santisteban, P., Wachs, S. i Wright, M. (2021). Unraveling cyber sexual abuse of minors: Psychometrics properties of the Multidimensional Online Grooming Questionnaire and prevalence by sex and age. *Child Abuse and Neglect*, 120, 1-11.
2. Yang, L. K. (2016). *Protecting Youth from Dangerous Media: Online Predators. Adolescents, Rapid Social Change, and the Law, 75–92.* doi:10.1007/978-3-319-41535-2\_4

*Radovi su nastali u okviru vježbi iz kolegija „Socijalni rad u organiziranju zajednice“ pri Studijskom centru socijalnog rada Pravnog fakulteta Sveučilišta u Zagrebu, a unutar programa „Online i uživo – program prevencije na svim platformama“. Programske aktivnosti se provode uz financijsku potporu Ministarstva zdravstva. Sadržaj je u isključivoj odgovornosti studenta i ne može se smatrati mišljenjem Pragme niti Ministarstva zdravstva.*